Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 895

1. A képzési cél Olyan, a különböző népek és népcsoportok kultúráját és társadalmi szerveződését elsősorban empirikus módszerekkel kutató szakemberek képzése, akik a komparatisztika módszereivel tudományos következtetések levonására is képesek, s kellő kitekintéssel rendelkeznek a néprajztudományok más területeire. Jártasak a kulturális és a szociálantropológia ágaiban, irányzataiban, elméleteiben, elsajátították jellegzetes szemléletét és módszereit, áttekintéssel rendelkeznek a világ kulturális tagoltságáról, képesek más kultúrák kutatására és megértésére, a kulturális antropológia művelésére, eredményeinek közvetítésére, valamint alkalmazására a kommunikáció, a muzeológia, az oktatás, a nemzetközi érintkezés és a társadalmi gyakorlat különböző területein. A szakon tanári képesítést lehet szerezni. A szak — első alapképzésben — csak más, egyetemi szintű szakkal társítva, kétszakos képzés keretében végezhető.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes